“คูณพลัง 3” เสธต้อง ผู้พันเบิร์ดและน้องเกี่ยวก้อย ชู 4 เคารพ : 2 รับผิดชอบ พื้นที่ฝั่งธนบุรี ยึดคำมั่น ไม่ทิ้งใครไว้ข้างหลัง
พลโท คงชีพ ตันตระวาณิชย์ โฆษกกระทรวงกลาโหม และ พันเอก วันชนะ สวัสดี ผู้ช่วยโฆษกกระทรวงกลาโหม พร้อมทีมงานและ “น้องเกี่ยวก้อย” ลงพื้นที่พบปะประชาชน กทม.ฝั่งกรุงธนใต้ ในงาน “ไทยนิยม ยั่งยืน” เพื่อชุมชนอยู่ดีมีสุข ณ บริเวณลานเซ็นทรัลปาร์ค พระราม 2

 
โดยนำสัญญาประชาคม “4 เคารพ : 2 รับผิดชอบ” ทำความเข้าใจและปลุกการมีส่วนร่วมของประชาชน ในการเคารพความแตกต่าง แตกต่างได้แต่ไม่แตกแยกและใช้ความรุนแรง การเคารพความเสมอภาค เท่าเทียมกันในวิถีทางประชาธิปไตย การเคารพสิทธิ ทั้งต่อตนเองและไม่ละเมิดสิทธิเสรีภาพของผู้อื่น การเคารพกติกาหรือกฎหมาย ไม่ใช้อารมณ์หรือกำลังแก้ปัญหา และต้องยอมรับผลของการละเมิดกฎหมาย ขณะเดียวกัน ต้องมีความรับผิดชอบต่อตนเอง โดยรู้หน้าที่ เรียนรู้ที่จะพัฒนาและพึ่งตนเอง รวมทั้งมีความรับผิดชอบต่อสังคม ในฐานะสมาชิกสังคมที่ต้องมีส่วนร่วมแก้ปัญหาและใช้สิทธิเสรีภาพ โดยมีความรับผิดชอบต่อสังคม ทั้งนี้ ความเคารพและความรับผิดชอบดังกล่าว เป็นพื้นฐานสังคมประชาธิปไตยและแก่นของสาระในสัญญาประชาคม ที่ต้องการความร่วมมือจากทุกฝ่าย

พร้อมกันนี้ ยังได้รับปัญหาของชุมชน พร้อมทั้งขอคำมั่น ”สัญญาใจ” และความเชื่อมั่นร่วมกัน ที่จะเดินหน้าแก้ปัญหาในชุมชนไปด้วยกัน โดยไม่ทิ้งใครไว้ข้างหลัง ทั้งเรื่องการจัดระเบียบสังคม การแก้ไขปัญหาหนี้นอกระบบ การแก้ปัญหายาเสพติด การปราบปรามผู้มีอิทธิพล รวมถึงการขับเคลื่อนการแก้ปัญหาขยะ ซึ่งล้วนเป็นปัญหาเร่งด่วนที่ต้องอาศัยการบูรณาการร่วมกันในรูปแบบประชารัฐ เพื่อให้เกิดคุณภาพชีวิตที่ดีขึ้นของประชาชนในชุมชนเมือง